Diari Oficial de la Generalitat Valenciana


Sumari del DOGV 4919, del 07-01-2005 (2004/13205)

ORDE de 15 de desembre de 2004, de la Conselleria d'Empresa, Universitat i Ciència, per la qual s'atribuïxen competències en matèria de tramitació d'expedients miners.
-----------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/12/15/(1)/dof/vci/html**

### Dades del document

Número de DOGV
:   4919

Data del DOGV
:   07-01-2005

Secció del DOGV
:   I. DISPOSICIONS GENERALS

Número del document
:   2004/13597


Data del document
:   15-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * competència administrativa
    * administració regional
    * legislació
    * aigua subterrània
    * explotació minera
    * aigua mineral

ORDE de 15 de desembre de 2004, de la Conselleria d'Empresa, Universitat i Ciència, per la qual s'atribuïxen competències en matèria de tramitació d'expedients miners. [2004/13790]
  
L'article 32 de l'Estatut d'Autonomia de la Comunitat Valenciana atribuïx a la Generalitat Valenciana el desenvolupament legislatiu i l'execució del règim miner i energètic, en el marc de la legislació bàsica de l'Estat i, si és el cas, en els termes que hi establisca.
  
El Reial Decret 1.047/1984, d'11 d'abril, sobre valoració definitiva de funcions i mitjans adscrits als servicis traspassats a la Comunitat Valenciana en matèria d'indústria, energia i mines, establix que amb subjecció a les bases del règim miner, es traspassen a la Comunitat Valenciana, entre altres, les funcions del Ministeri d'Indústria i Energia en matèria d'aigües minerals i termals; autorització d'aprofitament dels recursos de la secció A) de la Llei 22/1973, de 21 de juliol, de Mines; autorització d'aprofitament dels jaciments d'origen no natural i d'algunes estructures subterrànies de la secció B); atorgament dels permisos d'exploració, d'investigació i de les concessions d'explotació de recursos de la secció C) de l'esmentada Llei de Mines i de la secció D) establida en la Llei 54/1980, de 5 de novembre, sol·licitats en terrenys situats totalment dins del seu territori.
  
El Decret 8/2004, de 3 de setembre, del president de la Generalitat, assigna a la Conselleria d'Empresa, Universitat i Ciència les competències en matèria d'indústria, corresponent a la Direcció General d'Indústria i Comerç l'exercici de les funcions en matèria de mineria, d'acord amb el que disposa l'article 9 del Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència. Per la seua banda l'article 24 del mateix Decret establix que les direccions territorials de la Conselleria assumixen la seua representació en el seu respectiu àmbit territorial i els correspondrà la direcció i coordinació de les unitats administratives del seu àmbit provincial i, en particular, les funcions que li siguen encomanades o atribuïdes reglamentàriament. Dins de l'estructura de les direccions territorials de la Conselleria d'Empresa, Universitat i Ciència, s'hi troba el Servei Territorial d'Indústria i Seguretat Industrial.
  
L'Orde de 10 de desembre de 1999 de la Conselleria d'Indústria i Comerç, va atribuir competències en matèria d'atorgament de drets miners als diferents òrgans de la Conselleria. L'aprovació del nou Reglament Orgànic i Funcional de la Conselleria d'Empresa, Universitat i Ciència per l'esmentat Decret 184/2004, el temps transcorregut i l'experiència derivada de l'aplicació de l'esmentada Orde, aconsellen procedir a la seua revisió, encomanant per raons d'eficàcia la tramitació i instrucció dels expedients en matèria de mineria als serveis territorials d'Indústria i Seguretat Industrial, i la seua resolució en alguns casos als mateixos serveis territorials i en altres a la Direcció General d'Indústria i Comerç a fi d'aconseguir una millor coordinació.
  
Per tot això i en virtut del que establix l'article 35 e) de la Llei 5/1983, de 30 de desembre, del Govern Valencià
  
ORDENE
  
Article 1
  
1. Serà competència de la Direcció General d'Indústria i Comerç dictar una resolució que pose fi al procediment administratiu en tots els supòsits, inclosos els d'acabament convencional, desistiment i renúncia, i caducitat a què fan referència els articles 88, 90 i 92 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en aquells expedients regulats per la vigent Llei de Mines, Reglament General per al Règim de la Mineria i normes de desplegament, relatius a l'atorgament, segons siga procedent, d'autoritzacions, permisos d'exploració, permisos d'investigació, i concessions d'explotació o aprofitament de recursos de les seccions A), B), C) i D) que afecten una província o més d'una província en l'àmbit territorial de la Comunitat Valenciana. Així mateix, també resoldrà aquells altres expedients relacionats amb la sol·licitud de pròrroga dels esmentats drets miners i amb la sol·licitud de reclassificació de recursos minerals en explotació de la secció A) a la secció C) en el mateix àmbit territorial.
  
2. Igualment i en els mateixos supòsits d'acabament del procediment administratiu, serà competència de la Direcció General d'Indústria i Comerç dictar una resolució en els expedients relacionats amb la caducitat i transmissió dels drets miners expressats en l'apartat anterior quan afecten més d'una província, en l'àmbit territorial de la Comunitat Valenciana.
  
3. Anàlogament, serà competència de la Conselleria d'Empresa, Universitat i Ciència, en l'àmbit territorial de la Comunitat Valenciana, dictar una resolució en aquells expedients regulats per la vigent Llei de Mines, Reglament General per al Règim de la Mineria i normes de desplegament, relatius a la qualificació com a mineral o termal d'unes determinades aigües, així com en aquells altres relacionats amb la declaració d'una aigua com a mineral natural o de brollador, que establix el Reial Decret 1074/2002, de 18 d'0ctubre, pel qual es regula el procés d'elaboració, circulació i comerç d'aigües de beguda envasada.
  
4. De la mateixa manera, amb la declaració prèvia d'una aigua com a mineral natural o de brollador per la Conselleria d'Empresa, Universitat i Ciència, serà competència de la Direcció General d'Indústria i Comerç, dictar una resolució en aquells expedients relatius a l'autorització o la concessió d'aprofitament d'aquelles aigües per mitjà de l'aplicació del procediment previst en la vigent legislació minera, i al reconeixement del dret a la utilització de la denominació d'aigua mineral natural o de brollador que establix el Reial Decret 1074/2002, de 18 d'0ctubre, pel qual es regula el procés d'elaboració, circulació i comerç d'aigües de beguda envasada, quan afecten una província o més províncies en l'àmbit territorial de la Comunitat Valenciana. Així mateix, serà competència de la Direcció General d'Indústria i Comerç dictar una resolució en els expedients relacionats amb la caducitat i transmissió d'estes autoritzacions o concessions quan afecten més d'una província en l'àmbit territorial de la Comunitat Valenciana.
  
5. Per als expedients relacionats en este article, el Servei Territorial d'Indústria i Seguretat Industrial competent, o el de la província que comprenga la major extensió de terreny, desenvoluparà la instrucció del procediment en la seua integritat.
  
6. Instruït i finalitzat el procediment, el corresponent Servei Territorial d'Indústria i Seguretat Industrial remetrà l'expedient amb el seu informe i proposta a la Direcció General d'Indústria i Comerç per a la resolució o tramitació que siga procedent.
  
Article 2
  
1. Serà competència dels Serveis Territorials d'Indústria i Seguretat Industrial en el seu àmbit territorial, instruir i dictar una resolució que pose fi al procediment administratiu en tots els supòsits, inclosos els d'acabament convencional, desistiment i renúncia, i caducitat a què fan referència els articles 88, 90 i 92 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en aquells expedients regulats per la vigent Llei de Mines, Reglament General per al Règim de la Mineria i normes de desplegament, relacionats amb la transmissió de drets miners en general; qualsevol suspensió de labors, paralització temporal o concentració autoritzada de treballs; la caducitat de permisos d'exploració i de permisos d'investigació; així com la caducitat i l'autorització d'abandonament de labors en autoritzacions i concessions d'explotació o aprofitament de recursos minerals.
  
2. Així mateix i en els mateixos supòsits d'acabament del procediment administratiu, serà competència dels Serveis Territorials d'Indústria i Seguretat Industrial en el seu àmbit territorial, instruir i dictar una resolució en els expedients relacionats amb la caducitat i transmissió d'autoritzacions o concessions d'aprofitament d'aigua qualificada com a mineral natural o de brollador que establix el Reial Decret 1074/2002, de 18 de 0ctubre, pel qual es regula el procés d'elaboració, circulació i comerç d'aigües de beguda envasada.
  
3. Igualment serà competència dels Serveis Territorials d'Indústria i Seguretat Industrial en el seu àmbit provincial, la instrucció i resolució dels expedients relatius a l'autorització, modificació o trasllat d'establiments de benefici que regula la vigent legislació en matèria de mineria.
  
4. Anàlogament, resoldrà el Servei Territorial d'Indústria que corresponga, amb la tramitació prèvia i avaluació d'impacte ambiental que procedisca, els expedients de sol·licitud d'autorització o modificació de projectes específics exigits per la normativa minera, com ara basses, enderrocs, així com qualsevol altre que no supose modificació de la resolució d'atorgament del dret miner.
  
Article 3
  
En el cas de sol·licituds d'aprofitament de recursos minerals regulats per la vigent Llei de Mines, i en aplicació de l'article 4, apartat 1 del Reial Decret 2.994/1982, de 15 d'octubre, sobre restauració d'espai natural afectat per activitats mineres, el Servei Territorial d'Indústria i Seguretat Industrial corresponent dictarà una resolució d'aprovació del Pla de Restauració, que inclourà, entre altres condicions especials, l'obligació de constituir les oportunes garanties de restauració.
  
Article 4
  
1. En els casos de sol·licituds d'aprofitament de recursos regulats per la vigent Llei de Mines, que a més afecten una altra comunitat autònoma, i que conforme a la legislació minera hagen de ser tramitades per la Generalitat Valenciana, el Servei Territorial d'Indústria i Seguretat Industrial de la província que comprenga la major extensió del terreny sol·licitat instruirà el procediment en la seua integritat conforme al que establix la normativa minera i en esta orde, elaborant la corresponent proposta de resolució d'aprovació del Pla de Restauració, amb la comprovació prèvia, a la vista dels informes requerits, que dit Pla s'ajusta al que disposa el Reial Decret 2.994/1982, de 15 d'octubre, sobre restauració de l'espai natural afectat per activitats mineres.
  
2. Instruït i finalitzat el procediment, el Servei Territorial d'Indústria i Seguretat Industrial remetrà l'expedient amb el seu informe i proposta a la Direcció General d'Indústria i Comerç per a la tramitació que procedisca.
  
DISPOSICIÓ ADDICIONAL
  
El que establix la present orde s'aplicarà, fins i tot als expedients ja iniciats i que es troben pendents de resolució.
  
DISPOSICIÓ DEROGATÒRIA
  
Es deroga l'orde de 10 de desembre de 1999, de la Conselleria d'Indústria i Comerç, per la qual s'atribuïxen competències en matèria d'atorgament de drets miners.
  
DISPOSICIONS FINALS
  
Primera. Es faculta el director general d'Indústria i Comerç per a dictar les instruccions i adoptar les mesures precises per al desenvolupament i l'aplicació del que disposa la present orde.
  
Segona. La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 15 de desembre de 2004
  
El conseller d'Empresa, Universitat i Ciència,


Còpia Permalink ELI